CELEX: 32014R1038
Language: et
Date: 2014-09-25 00:00:00
Title: Komisjoni rakendusmäärus (EL) nr 1038/2014, 25. september 2014 , teatavate kaupade klassifitseerimise kohta kombineeritud nomenklatuuris

1.10.2014   
            
            
               ET
            
            
               Euroopa Liidu Teataja
            
            
               L 287/14
            
         KOMISJONI RAKENDUSMÄÄRUS (EL) nr 1038/2014,
   25. september 2014,
   teatavate kaupade klassifitseerimise kohta kombineeritud nomenklatuuris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
   ning arvestades järgmist:
   
               (1)
            
            
               Määrusele (EMÜ) nr 2658/87 lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
            
         
               (2)
            
            
               Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
            
         
               (3)
            
            
               Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
            
         
               (4)
            
            
               On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EMÜ) nr 2913/92 (2) artikli 12 lõike 6 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.
            
         
               (5)
            
            
               Käesoleva määrusega ette nähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
   Artikkel 2
   Siduvale tariifiinformatsioonile, mis ei ole kooskõlas käesoleva määrusega, võib määruse (EMÜ) nr 2913/92 artikli 12 lõike 6 kohaselt tugineda veel kolme kuu vältel pärast käesoleva määruse jõustumist.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 25. september 2014
      
         
            Komisjoni nimel
         
         
            presidendi eest
         
         
            maksunduse ja tolliliidu peadirektoraadi peadirektor
         
         Heinz ZOUREK
      
   
   
      (1)  EÜT L 256, 7.9.1987, lk 1.
   
      (2)  Nõukogu määrus (EMÜ) nr 2913/92, 12. oktoober 1992, millega kehtestatakse ühenduse tolliseadustik (EÜT L 302, 19.10.1992, lk 1).
   
      LISA
      
                  Kauba kirjeldus
               
               
                  Klassifikatsioon
                  (CN-kood)
               
               
                  Põhjendus
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Plastiktoru pikkusega 142 cm, millel ühes otsas on plastikballoon (nn balloonkateeter).
                              Kateetri proksimaalse osa läbimõõt on 0,63 mm, see on tehtud hypotube-materjalist ja kaetud polütetrafluoroetüleeniga (PTFE).
                              Kateetri distaalse osa läbimõõt on 0,79–1,02 mm; see on tehtud polüeeterplokkamiidist (PEBA) ja kaetud hüdrofiilse materjaliga.
                              Ballooni pikkus on 6–27 mm ja läbimõõt 2–5 mm.
                              Torul on Lueri liitmik, atraumaatiline (painduv) otsak ja kaks kullast markerriba.
                              Lueri liitmik võimaldab toru ühendada pumpamisseadmega, mida kasutatakse ballooni täispumpamiseks.
                              Atraumaatilist otsakut kasutatakse kateetri viimiseks veresoone kaudu läbi keha pärgarterisse. Kui kateeter on pärgarteris õigel kohal, pumbatakse balloon täis, nii et rasvaladestus (aterosklerootiline naast) surutakse vastu veresoone seina. Naastu kokkupressimine suurendab veresoone valendiku läbimõõtu.
                              Markerribad võimaldavad täpselt kindlaks teha atraumaatilise otsaku asendit kehas.
                              Balloonkateeter eemaldatakse kehast ja visatakse pärast raviprotseduuri ära.
                              Toode esitatakse tollile pakendis ja steriliseerituna.
                           
                        
                      (1) Vt foto 1.
               
               
                  9018 39 00
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 9018 ja 9018 39 00 sõnastusega.
                  Arvestades toru objektiivseid omadusi, nimelt ballooni, atraumaatilise otsaku, kullast markerribade ja Lueri liitmiku kombinatsiooni, võib selle tollile esitamisel klassifitseerida gruppi 90 kuuluvaks meditsiinis kasutatavaks instrumendiks või seadmeks.
                  Klassifitseerimine rubriiki 9021 on välistatud, kuna toru ei siirdata kehasse vigastuse või puude kompenseerimiseks, vaid see eemaldatakse pärast raviprotseduuri.
                  Seepärast tuleb toode klassifitseerida CN-koodi 9018 39 00 alla kuuluvaks kateetriks (vt ka HSi selgitavad märkused, rubriik 9018, I rühm).
               
            
                  
                              2.
                           
                           
                              Kõver plastiktoru (nn juhtkateeter), mille siseläbimõõt on 1,47–2,29 mm ja pikkus on 100 cm ning millel on röntgenkontrastne marker ja atraumaatiline (painduv) otsak.
                              Tootel on roostevabast terasest kootud topeltinterloksidusega lame osa, mis on suletud plastikmaterjalisse (PEBA, polüftaalamiid (PPA), nailon), ning juhtkateetri silikoonist sisepinnale on kantud määrdeaine.
                              Juhtkateeter võimaldab veresoone kaudu juurdepääsu pärgarterile. Sellise juhtkateetriga võib pärgarterisse viia muid abivahendeid.
                              Röntgenkontrastne marker võimaldab täpselt kindlaks teha atraumaatilise otsaku asendit kehas.
                              Juhtkateeter eemaldatakse kehast ja visatakse pärast raviprotseduuri ära.
                              Toode esitatakse tollile pakendis ja steriliseerituna.
                           
                        
                      (1) Vt foto 2.
               
               
                  9018 39 00
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 9018 ja 9018 39 00 sõnastusega.
                  Võttes arvesse toru objektiivseid omadusi, nimelt kõveruse, röntgenkontrastse markeri, atraumaatilise otsaku ja määrdeainekihi kombinatsiooni, võib selle tollile esitamisel klassifitseerida gruppi 90 kuuluvaks meditsiinis kasutatavaks instrumendiks või seadmeks.
                  Klassifitseerimine rubriiki 9021 on välistatud, kuna toru ei siirdata kehasse vigastuse või puude kompenseerimiseks, vaid see eemaldatakse pärast raviprotseduuri.
                  Seepärast tuleb toode klassifitseerida CN-koodi 9018 39 00 alla kuuluvaks kateetriks (vt ka HSi selgitavad märkused, rubriik 9018, I rühm).
               
            
                  
                              3.
                           
                           
                              Painduv metalltraat (nn juhttraat), mille läbimõõt on 0,35 mm, pikkus vahemikus 180–300 cm ning millel on kaks röntgenkontrastset markerit ja ümardatud ots.
                              Traat on tehtud biomeditsiinis kasutatavast metallisulamist, on proksimaalses osas kaetud PTFE-ga ja distaalses osas silikooni või hüdrofiilse materjaliga.
                              Röntgenkontrastsed markerid võimaldavad täpselt kindlaks teha traadi asendit kehas.
                              Traati kasutatakse pärgarterikirurgias seadmete juhtimiseks ja paigaldamiseks.
                              Juhttraat eemaldatakse kehast ja visatakse pärast raviprotseduuri ära.
                              Toode esitatakse tollile pakendis ja steriliseerituna.
                           
                        
                      (1) Vt foto 3.
               
               
                  9018 39 00
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 9018 ja 9018 39 00 sõnastusega.
                  Võttes arvesse traadi objektiivseid omadusi, nimelt kujunduse ja röntgenkontrastsete markerite kombinatsiooni, võib selle tollile esitamisel klassifitseerida gruppi 90 kuuluvaks meditsiinis kasutatavaks instrumendiks või seadmeks.
                  Klassifitseerimine rubriiki 9021 on välistatud, kuna traati ei siirdata kehasse vigastuse või puude kompenseerimiseks, vaid see eemaldatakse pärast raviprotseduuri.
                  Seepärast tuleb toode klassifitseerida CN-koodi 9018 39 00 alla kuuluvaks juhttraadiks (vt ka HSi selgitavad märkused, rubriik 9018, I rühm).
               
            
                  
                              4.
                           
                           
                              Käeshoitav pumpamisseade, mis on tehtud kõrgtugevast polükarbonaadist, varustatud manomeetri ja mahuskaalaga. Tootel on kõrgrõhu-voolikuliitmik (Lueri tüüpi) ning sellega saab täpselt reguleeritult tõsta rõhku kuni 20 atmosfäärini (atm).
                              Seadet kasutatakse meditsiinis balloonkateetrite täispumpamiseks ja tühjakslaskmiseks.
                              Manomeetrit kasutatakse rõhu jälgimiseks balloonkateetris selle täispumpamisel või tühjakslaskmisel ning operatsiooni ajal.
                              Mahuskaala näitab vedeliku kogust (kuni 20 ml), mis rõhu all viiakse kateetrisse, samuti vedeliku kogust, mis voolab vabalt tagasi, kui balloon tühjeneb.
                              Lueri liitmik võimaldab pumpamisseadme ühendada balloonkateetriga.
                              Seade on ette nähtud kasutamiseks ainult ühe patsiendi puhul ja visatakse pärast raviprotseduuri ära.
                              Toode esitatakse tollile pakendis ja steriliseerituna.
                           
                        
                      (1) Vt foto 4.
               
               
                  9018 90 84
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 9018, 9018 90 ja 9018 90 84 sõnastusega.
                  Kuna rõhu abil viiakse kateetrisse väike kogus vedelikku, kuid seejärel voolab see vabalt tagasi, ei tõsteta seadme abil ega teisaldata muul viisil pidevalt vedelikukoguseid (vt HSi selgitavad märkused, rubriik 8413, punkt 1). Järelikult on toote klassifitseerimine rubriiki 8413 kuuluvaks vedelikupumbaks välistatud.
                  Arvestades seadme objektiivseid omadusi, st kujunduse, rõhu täpse reguleerimise, väikse vedelikukoguse ja Lueri tüüpi liitmiku kombinatsiooni, võib toote tollile esitamisel klassifitseerida gruppi 90 kuuluvaks meditsiinis kasutatavaks instrumendiks või seadmeks (vt ka HSi selgitavad märkused, rubriik 9018, punkt 5).
                  Klassifitseerimine rubriiki 9021 on välistatud, kuna toodet ei kanta endal ega endaga ega siirdata kehasse vigastuse või puude kompenseerimiseks.
                  Seepärast tuleb toode klassifitseerida CN-koodi 9018 90 84 alla kui muu instrument või seade, mida kasutatakse meditsiinis, kirurgias, hambaravis või veterinaarias.
               
            
         Foto 1
      
      
         Foto 2
      
      
         Foto 3
      
      
         Foto 4
      
      
         (1)  Fotod on üksnes illustreerivad.